Predkladacia správa

Materiál sa predkladá vláde Slovenskej republiky na základe jej plánu práce na rok 2003. Vychádza z uznesenia vlády č. 496 z 15. mája 2002 k správe o plnení úloh vyplývajúcich zo Stratégie prevencie kriminality v Slovenskej republike v roku 2001, úloh č. B.4. a B.5. V zmysle týchto úloh minister financií zohľadnil vo východiskách štátneho rozpočtu na rok 2003 v kapitole Všeobecná pokladničná správa finančné prostriedky na prevenciu kriminality vo výške 40 000 000 Sk a minister vnútra uplatnil túto požiadavku v rámci prípravy návrhu štátneho rozpočtu na rok 2003.
Požiadavka na uvoľnenie finančných prostriedkov zo štátneho rozpočtu vo výške 40 000 000 Sk je opodstatnená vzhľadom na to, aby bolo možné pokračovať v realizácii preventívnych aktivít, začatých v predchádzajúcich rokoch. Uvoľnené finančné prostriedky majú byť presunuté z rozpočtovej kapitoly Všeobecná pokladničná správa do kapitol krajských úradov.
Materiál pripravil sekretariát Rady vlády SR pre prevenciu kriminality v spolupráci so zainteresovanými sekciami MV SR a krajskými úradmi, na základe uznesenia Rady vlády SR pre prevenciu kriminality č. 19 z 3. októbra 2002, ktorým rada schválila rozdelenie finančných prostriedkov zo štátneho rozpočtu na podporu prevencie kriminality v roku 2003 pre každý kraj vo výške 5 000 000 Sk. Súčasne rada uložila svojmu tajomníkovi pripraviť návrh tak, aby mohol byť po pripomienkovom konaní predložený vláde SR.
Cieľom predkladaného materiálu je konkretizovať a dokumentovať požiadavku na uvoľnenie finančných prostriedkov zo štátneho rozpočtu na podporu preventívnych programov v roku 2003 podľa jednotlivých krajov a v ich rámci podľa jednotlivých subjektov realizácie preventívnych programov.